medieval-data/medieval-latin-ner-HOME-Alcar huggingface dataset:
« Villelmus , decanus , et universitas Capituli Carnotensis , omnibus ad quos littere iste pervenerint , in Domino salutem . Ad universorum noticiam pervenire volumus quod nos , considerato et audito tenore litterarum venerabilis patris nostri Raginaldi , episcopi Carnotensis , super quitatione majorie de Baigneaus , et de Basochiis , et aliis que Herbertus , quondam major dictorum locorum , ei et ejus successoribus episcopis Carnotensibus in perpetuum quitavit , et hiis etiam que dictus episcopus eidem Herberto et ipsius heredibus , in recompensatione dicte quitationis , dedit in perpetuum et concessit , sicut in litteris episcopi memorati plenius continetur , approbamus , et , quantum in nobis est , sigilli nostri karactere , facto cyrographo , eidem Herberto confirmamus . Datum anno ab incarnatione Domini MºCCº sexto , mense decembri . »
« Amicia , comitissa Leicestrensis , domina Montisfortis , universis , tam presentibus quam futuris , ad quos littere iste pervenerint , salutem . Noverit universitas vestra quod nos ecclesie Beate-Marie Carnotensis centum solidos monete parisiensis de annuo redditu , in perpetuam elemosinam , concedimus et donamus , expendendos in opus ipsius fabrice , dum vivemus , post nostrum autem decessum , distribuendos canonicis ecclesie ejusdem qui nostro intererunt anniversario . Assignamus autem eosdem centum solidos in censu nostro apud Sanctum-Leodegarium , castrum nostrum , ab ejusdem castri preposito , annuatim , in crastino festi sancti Remigii , dicte ecclesie persolvendos , hoc tenore quod idem prepositus , nisi eos ad terminum predictum reddiderit , per singulos dies quibus eos reddere differret quinque solidos parisienses tenebitur reddere dicte ecclesie pro emenda . Quod ut ratum et stabile in perpetuum perseveret , presentem cartulam inde notari fecimus et sigilli nostri munimine roborari . Actum anno incarnati Verbi millesimo CCºVIº . »
« Philippus , Dei gracia , Francorum rex , amicis et fidelibus suis Decano et Capitulo Carnotensi , salutem et dilectionem . Venientes ad nos nuncii vestri , ecclesie vestre negocium deferentes , post varias rationes , tam ab ipsis quam Comitissa Blesensi , super causas quas adversus eam habebatis propositas , tandem , de utriusque partis assensu , super variis querelis quas ad invicem habebatis , compositio et pacis reformatio coram nobis facta est in hunc modum : Prepositus Comitisse emendabit nobis hoc quod ipse noluit mulierem reddere , vel recredere , vel sufficientem rationem ostendere quare eam cepisset , et , si tale quid de cetero contingeret , forisfactum hinc inde monstraretur ubi deberet monstrari , et vos facietis ipsam mulierem tradi preposito Comitisse , et ille reddet eam vobis cum rebus suis ablatis vel equivalens . Item vos poteritis capere homines vestros de corpore per totam terram Comitisse , et ipsa similiter suos per totam terram vestram . Item , de contentione illa de homine cui auricula fuit abscisa , compromissum est hinc inde in eo quod Petrus de Vilebeton , et Willelmus Menerii , et Symon de Berou , concanonicus vester , legitime per sua sacramenta inquisierint , scilicet cujus est magna justicia de Tievilla ubi captus fuit homo ille , et quod ipsi tres arbitri , vel eorum duo , per sua sacramenta fuerint arbitrati tenebitur ab utraque parte . Si vero alter dictorum militum moreretur antequam esset eorum arbitrium promulgatum , nos alium loco illius legitimum arbitrum poneremus , et vos similiter unum alium de canonicis vestris , si predictum Symonem mori contingeret , poneretis . Dictum vero eorum promulgabitur infra festum instantem Pentecostes , et si Comitissa vel vos ab hac compositione resilieritis , nos aliud dictum teneri faciemus . De Michaele Medi ita est ordinatum : Comitissa reddet eum vobis , salvo jure vestro et salvo jure suo et heredum suorum . Hec autem omnia , sicut supra dicta sunt , tam ipsi nuntii vestri quam etiam Comitisse , coram baronibus nobis astantibus , tenenda bona fide et sine malo ingenio promiserunt , nos hinc inde requirentes ut predictorum arbitrorum dictum faceremus teneri . Actum Parisius , anno Domini MºCCº sexto , mense marcio . »
« Philippus Moreher , canonicus Carnotensis , omnibus presentis scripti noticiam casu quolibet habituris , salutem in salutis auctore . Notum volo fieri universis quod ego quicquid decimarum bladi apud Carnotensevillare , tam in proprio territorio quam alieno , jure hereditario possidebam , pro remedio anime mee et patris mei , scilicet Garnerii Moreheir , et Crispini Drocensis , quondam cantoris Carnotensis , et aliorum antecessorum meorum , dedi in perpetuam elemosinam ecclesie Carnotensi , approbantibus et concedentibus hoc fratribus meis , scilicet Guillelmo Moreher , a quo feodaliter prefatas decimas tenebam , et Garnerio et Johanne . Quod ut ratum et stabile perseveret , presentem cartulam inde notari feci et sigilli mei munimine roborari . Actum sollempniter et publice in capitulo Carnotensi , anno incarnati Verbi MºCCºVIIº , mense octobri . »
« Raginaldus , Dei gracia , Carnotensis episcopus , universis Christi fidelibus ad quos presens scriptum pervenerit , salutem in Domino . Noverit universitas vestra quod nos Capitulo Carnotensi decimam de novalibus nemorum , quos faciunt extirpari apud Breesart et Cusse , que sita sunt in parrochiis de Avundanz et Mi sterolio , concedimus , perpetuo possidendam . Quod ut ratum , etc . . . Actum anno gracie MºCCºVIIº . »
« Guillelmus , decanus , et universitas Capituli Carnotensis , universis Christi fidelibus ad quos presens scriptum pervenerit , salutem in omnium Salvatore . Ad universorum noticiam volumus pervenire quod nos , voluntate et assensu communi , vineam quandam , in Valle-Radulfi sitam , quam plantavit dilectus frater et concanonicus noster Petrus de Cuneo , Calvello de Pressorio et Leodegario de Valle-Radulfi concessimus in perpetuum , hereditarie possidendam : ita videlicet quod eam poterunt , si voluerint , vendere , invadiare , seu quocumque modo transigere tanquam suam , tali interveniente pactionis tenore quod ipsi , seu quicumque eam tenuerint , dicto Petro , et post ipsum , canonicis in loco dicte prebende quem nunc habet ei successuris , reddent ex ea , singulis annis , tresdecim solidos censuales , in Nativitate beate Marie ; qui si non essent redditi die illo , postea redderentur cum recto . Si vero per defectum tenentium ipsam devastari contingeret , alie possessiones ipsorum , ubicumque essent site , ad satisfaciendum de predicto censu tenerentur obligare . Quod ut ratum et stabile permaneret , presentem inde paginam notari fecimus et sigilli nostri munimine roborari . Actum anno incarnati Vèrbi MºCCºVIIIº , mense februario . »
« Herveus , comes Nivernensis , universis presentes litteras inspecturis , salutem . Universitati vestre notum facimus quod karissimus frater noster Raginaldus de Monte-Mirabili , ad sepulchri dominici visionem quondam Jerusolimam prefecturus , cum itineris esset in procinctu , pia motus animi consideratione , quinquaginta solidos reddituum ecclesie Beate- Marie Carnotensi , in perpetuum , contulit et concessit . Nos autem hanc collationem ratam habentes et acceptam Domino considerantes , ampliori eam beneficio curavimus augmentare , videlicet centum et decem solidos , cum predictis quinquaginta , in pedagio nostro de Aluia , singulis annis , in Purificatione beate Marie , percipiet ecclesia memorata . Ad reddendum autem eos Capitulo dicte ecclesie obligabitur juramento quisquis erit pedagiarius ibi pro tempore , sub tali conditionis tenore quod si eos non reddiderit ad terminum supradictum , pro singulis septimanis quibus eos reddere differret quinque solidos dicto Capitulo , de pena et recto , persolvet . Insuper etiam homines , terras et villas dicte ecclesie , istas scilicet : Genervillam , Ronciam , Colummers , Prata et Husseium , ab omnimoda justicia et consuetudine , corveia et exactione qualibet quitamus , retentis tantummodo redditibus tensamenti quos pro terra tensanda singulis annis habebimus , et feodis illorum qui a nobis tenent , et tali pedagio cujusmodi ab hominibus predictarum villarum nobis debetur ; approbante et concedente tam donationem quam quitationem predictas karissima uxore nostra Matilde comitissa . Memoratum vero Capitulum , ad instantiam nostram , duo anniversaria , unum pro nobis , reliquum pro predicto fratre nostro , singulis annis , in eadem ecclesia misericorditer et benigne facienda concessit . Preterea , ad majorem cumulum karitatis , idem Capitulum nobis concedens , diebus singulis , missam unam de Sancto-Spiritu , quamdiu vixerimus , et post decessum nostrum , pro anime nostre et amicorum nostrorum remedio , in perpetuum celebrandam , in uno ecclesie oratorio , videlicet in oratorio Beati-Stephani , assignavit . Quod ut ratum , inconcussum et stabile permaneret , presentem paginam inde notari fecimus et sigilli nostri munimine roborari . Datum anno incarnati Verbi millesimo ducentesimo nono , mense maio . »
« Raginaldus , Dei gracia , Carnotensis episcopus . . . . . Robert le Noir fait remise à l'église de Chartres de six deniers , quos , de recognitione et pro garantia decime de Busseto , site in parrochia de Ulmeto , percipere annuatim solebat . . . . . Actum anno gracie MºCCº nono , idus julii . »
« Ego Robertus , comes Drocensis , omnibus ad quos littere presentes pervenerint , salutem . Noverit universitas vestra quod cum inter nos et dilectos nostros decanum et Capitulum Carnotense , super avena de Briensac , controversia verteretur , nos eisdem concedimus quod dictam avenam nec aliquid pro eadem de cetero capiemus , donec questio que inter nos et ipsos super hoc vertitur pace vel judicio terminetur . Actum anno Domini MºCCº nono , mense tali super vigilia Natalis Domini . »
« Willermus , decanus , et universitas Capituli Carnotensis , universis Christi fidelibus presentes litteras inspecturis , salutem in omnium Salvatore . Ad universorum noticiam scripto presenti volumus pervenire quod Johannes , major de Menvesin , duos trituratores et cetera omnia que habebat in granica de Menvesin , excepta una mina avene quam retinuit pro submonitione saccorum , et preterea custodiam pratorum de Mentenon et de Boignevilla que sunt ecclesie Carnotensis , et omnino quicquid in eisdem habebat , nobis in perpetuum vendidit et quitavit , pro viginti libris monete carnotensis , quas dilectus frater et concanonicus noster Philippus Morehers nobis donans ei solvit pro nobis . Dictus autem Philippus , de voluntate et assensu nostro communi , quandocumque apud Menvesin prebendam suam percipiet , acquisita illa tenebit , reddendo proinde nobis , singulis annis , decem solidos in die obitus patris sui Garnerii Moreher , ad opus anniversarii ejusdem , quod celebrare debemus , duplicatis eo die , dum idem Philippus vixerit , Matutinarum stipendiis . Quando autem prebendam suam in loco illo non percipiet , quicumque prebendas suas ibi habuerint , pro predictis acquisitis que tenebunt , triginta solidos , singulis annis , reddere tenebuntur , ex quibus decem solidi predicti , obitus die , ad usum predictum , reliqui autem viginti solidi , in festo sancti Remigii , annuatim , prefato Philippo , dum ipse vixerit , persolventur . Post decessum autem ipsius , deinceps illi triginta solidi dividentur et cedent equaliter in augmentum perpetuum trium anniversariorum , ad ejusdem Philippi procurationem in nostra ecclesia statutorum : scilicet , anniversarii Crispini , nostri quondam cantoris ; ita quod unumquodque illorum decem exinde solidos , preter alia precollata , a predicto Philippo in sui crementum super adhibitos obtinebit . Notandum etiam quod idem major totum residuum feodi , quem tenet a nobis , in contraplegium hujus venditionis nobismetipsis obligavit . Quod ut ratum sit et firmum , sigilli nostri appositione roboravimus . Actum Carnoti publice in capitulo , anno ab incarnatione Domini millesimo ducentesimo nono . »
« Ursio , dominus Mereville , domini Regis Francie camerarius , omnibus ad quos littere iste pervenerint , salutem . Noverint universi presentis scripti paginam inspecturi quod venditiones terre Beate-Marie Carnotensis que est apud Fromundivillare et Perveirecort , omnino proprie sunt ejusdem ecclesie Carnotensis . Quod ut ratum et inconcussum in posterum permaneat , sigilli mei impressione fecimus roborari . »
« Petrus , Dei gracia , Senonensis archiepiscopus , omnibus ad quos presentes littere pervenerint , salutem in vero salutari . Ad omnium volu mus noticiam pervenire quod cum , auctoritate apostolice indulgentie , ad nos et decanum Senonensem , pro Katerina , nobili comitissa Blesensi , directe ita quod nos exequeremur si decanus interesse non posset , inter dictam comitissam , ex una parte , et venerabilem fratrem nostrum episcopum et dilectos filios Capitulum Carnotense , ex altera , coram nobis controversia verteretur super quadam sentencia contra prepositum Carnotensem ipsius comitisse a judiciis ordinariis , scilicet decano et subdecano Carnotensibus , lata , de emendatione facienda , pro detentione Morelli , clerici chori Carnotensis , et cujusdam servientis Drocensis archidiaconi , et super sentencia interdicti propter hoc prius per dictos judices prolata in civitatem et banleugam Carnotensem , et postmodum per episcopum Carnotensem in archidiaconatibus Blesensi et Dunensi , nos , super hiis omnibus inquisita diligentius veritate , habito magnorum jurisperitorum consilio , decano Senonensi collega nostro per suas litteras legittime excusato , parte comitisse contumaciter absente , predictas sentencias judicavimus nullatenus irritandas , sed firmas manere et usque ad emendationem congruam inviolabiliter observandas . Datum Senonis , anno Domini MºCCºIXº , pridie nonas februarii . »
« Ego Girardus de Carnoto , miles , notum facio universis quod ego unum modium avene equivalentis Loenio et unum modium avene , quos in granariis episcopi Carnotensis , annuatim , infra festum Omnium-Sanctorum , jure percipiebam hereditario , quos etiam idem episcopus sumptu proprio , ubi vellem , intra Carnoti muros , deportari facere tenebatur , Roberto de Bero , Carnotensi canonico , xxxª libris carnotensis monete vendidi , sub hac forma : quod predictus Robertus de Bero eundem redditum cuicumque placuerit vendere poterit , vel in elemosinam conferre perpetuam , vel modis quibuslibet obligare . Ego preterea Robertum de Carnoto , militem , ad cujus feodum dictus pertinebat redditus , instanter peciit ut venditionem istam manucaperet garantire , ita etiam quod , si a pretaxata venditionis forma recederem , vel aliquis alius dicte venditioni resisteret , vel aliquo modo turbaret eandem , ipse Robertus de Carnoto , miles , sine fidei transgressione , residuum feodi quod ab eodem teneo inde manu sua caperet , et prefatum redditum , cum dampnorum , si qua incidissent , restitutione , a predicto Roberto de Bero , vel ab alio ad quemcumque per ipsum idem redditus devenisset , pacifice faceret possideri . Venditionem autem istam concesserunt Enjossendis , mater mea , et Elisabel , uxor mea , eamque , fide interposita , garantire manucapientes , quicquid ratione dotalicii in predictis rebus habebant spontanee quitaverunt , concedentibus etiam venditionem istam fratribus meis Herberto , Philippo , et Jacobo , et sororibus meis Eremburgi et Ysabel , et filiis meis Judoino et Guillelmo . Ut autem venditio ista firma et stabilis perseveret , eam sigilli mei testimonio confirmavi . Actum anno gracie MºCCºXº , mense maio . »
« Ego Milo , Barri comes et Carnotensis vicecomes , omnibus notum facio quod cum essem in capitulo Carnotensi audivi Matheum , majorem de Masengeio , publice confitentem quod ipse et ejus heredes erant Capituli Carnotensis capitales servi , etiam ejus antecessores . Juravit etiam idem major quod de cetero ipse fidelis erit tam Capitulo quam preposito Masengei , tam de illa servitute quam de omni alia redevantia eis Capitulo et preposito ab illo debita . Testibus : Galcherio , filio meo , Garino de Guillonivilla , Hugone de Essea , Gilone de Barjovilla , et pluribus aliis . Actum anno gracie MºCCºXº , mense maio , regnante Philippo Francorum rege . »
« Ego Gaufridus , dominus de Illeriis , notum facio omnibus presentibus et futuris quod totam emptionem quam vir venerabilis Henricus , Dunensis archidiaconus , fecit quondam a Huberto Viario , milite apud Marchesvillam , et quicquid idem Henricus circa Marchesvillam emit quod de meo sit feodo , ego , tanquam dominus feodalis , laudavi et concessi , et garandizandam in perpetuum manucepi , et ab omni omnium hominum violentia defendendam , quamdiu ipse archidiaconus , aut ecclesia Carnotensis cujus nomine ea possidet , non negaverit de eisdem emptionibus ubi debuerit stare juri . Ad quod siquidem laudandum et concedendum , ea precipue ratio me induxit quod de testimonio bonorum virorum didici , quorum super hoc juramenta recepi , Willelmum de Ilerio , patrem meum , cujus anima in benedictione quiescat , predictas concessisse emptiones suo tempore , et easdem , de sua voluntate et assensu , fuisse Carnotensi ecclesie in perpetuam elemosinam assignatas . In cujus rei memoriam et perpetuam firmitatem , presens scriptum feci sigilli mei impressione signari . Actum anno Domini MºCCº decimo , mense augusto . »
« Robertus , divina permissione abbas Morigniacensis , et Goslenus , cantor Carnotensis , universis sancte matris ecclesie filiis presentes litteras inspecturis , salutem in Domino . Ad universorum noticiam presenti scripto volumus pervenire quod , cum inter ecclesie Carnotensis prepositum de Au vers , nomine Stephanum , ex una parte , et dominam Adeliciam , relictam Arnulphi de Auvers , militis , et liberos eorum , scilicet Philippum , Ansellum , et Hugonem , ex altera , contencio verteretur , super quibusdam decimis et campipartibus sitis in territorio de Auvers , tandem partes in nos duos compromiserunt , fide corporaliter utrinque prestita quod nostro super hoc arbitrio atque dicto quod , inquisitione premissa per testes ab utraque parte productos , pronunciaremus , parerent penitus atque starent . Nos igitur , secundum formam compromissionis modo et ordine debito procedentes , testes utriusque partis recepimus et examinavimus diligenter et in scriptis dicta redegimus eorumdem . Quibus , post factam ab utraque parte renunciationem productioni testium , consideratis attente et plenius intellectis , communicato cum prudentibus viris consilio , dictum nostrum arbitrando proferimus in hunc modum . De terra granicam Bartholomei de Gravella , canonici Carnotensis , in se sitam habente et prope circa eamdem granicam adjacente , tota decima est predictorum Adelicie et liberorum suorum . De terris vero que dicuntur Defeis , quas colunt coloni de Villa-Nova , scilicet Hugo Agnetis , Roscelinus filius Tecie , Robertus filius defuncti Johannis , Arnulphus filius majoris et Raginaldus Rosce , et de terra de Berdiz , que dicitur Hasta-Henrici , quam tenet predicta domina , et de terris sitis super Fossam-Luporum , si colantur , tota decima et campipars est prepositi supradicti . De magna vero cultura predicti Bartholomei , que protenditur usque ad fundum de Boenval , et de terra ejusdem Bartholomei sub nemore Sancti-Germani , et de terris que fuerunt Hamerici More , nunc autem sunt filiorum Roberti Chevaler , et de terris Petri Turgault de Cumbis , que protenduntur a vineis de Auvers usque ad Châtelers , quas ipse et heredes sui tenent , et universaliter de terris communibus , medietas decime est prepositi de Auvers et medietas domine Adelicie atque sue familie supradicte . Quod ut ratum et stabile permaneret , presentem cartulam inde fecimus annotari et sigillorum nostrorum impressione communiri . Datum anno incarnati Verbi MºCCºXº , mense octobris . »
« Raginaldus , Dei gracia , episcopus , et Adam , capicerius Carnotensis , omnibus presentibus et futuris , salutem in Domino . Ad universorum noticiam volumus pervenire quod nos , de voluntate et assensu sacristarum ecclesie Carnotensis , redditus eorumdem , ad donationem et institutionem nostram pertinentes , obligamus ad faciendum , per manus eorum , servitium unius cerei , quantitatis et ponderis aliorum desuper altare beate Marie constitutorum , in perpetuum arsuri de nocte et de die , cum aliis , ante capsam , in remedium et salutem anime viri nobilis domini Galteri Juvenis , regis Francie chamerarii , et predecessorum suorum , qui ducentas libras parisienses propter hoc in elemosinam ecclesie Carnotensi contulit ad presentes sacristarum redditus ampliandos . Quod ut firmum et stabile permaneat , patentium testimonio litterarum et nostrorum sigillorum munimine roboramus . Actum Carnoti , anno gracie MºCCº undecimo , mense februario . »
« Magister Philippus , curie Senonensis officialis , omnibus presentes litteras inspecturis , in Domino salutem . Noverint universi quod cum controversia que vertebatur inter nobilem virum comitem Drocensem , ex una parte , et canonicos Carnotenses , ex altera , fuisset ad curiam Senonensem per appellationem delata , partibus in nostra presentia constitutis , ex parte comitis fuit propositum quod animalia quorumdam hominum dictorum canonicorum capta fuerant in pasturis ipsius Comitis ad presens forefactum , et ideo volebat ut ei emendarent , vel venirent in curia sua jus audituri ; ex parte vero canonicorum fuit responsum quod spoliati litem ingredi non debebant , et quare comes eos usuario dictarum pasturarum , de quo longuo tempore in pacifica possessione fuerant , spoliarat , in foro ecclesiastico super dicta spoliatione litigare volebant , et per ecclesiasticum judicem restitutionem optinere , et , obtenta modo debito restitutione , super proprietate ubi deberent litigare . Unde , cum utraque pars super hoc vellet audire interlocutoriam , de prudentum virorum consilio , interloquendo diximus quod secundum consuetudinem tocius ecclesie gallicane , a longis retroactis temporibus approbatam et observatam , causa canonicorum super spoliatione facienda primo debet in foro ecclesiastico terminari , qua terminata , si super proprietate aliquid in foro ecclesiastico terminari , qua terminata , si super proprietate aliquid remanserit questionis , coram competenti judice quod residuum fuerit terminetur . Actum anno gracie MºCCº duodecimo , die veneris post festum sancti Barnabe apostoli . »
« Nos duo fratres , videlicet Burchardus , dominus Malliaci , et Maheus de Malliaco , et uxores nostre Matildis et Mabilia , per presentes litteras notum fieri volumus universis quod , cum inter nos fratres et uxores nostras sorores , ex una parte , et Capitulum Beate-Marie Carnotensis , ex altera , contentio haberetur super jure viarie quod in terra dicti Capituli nos duo dicebamus , ex parte predictarum Matildis et Mabilie uxorum nostrarum , habere , asserente Capitulo quod defunctus Hugo , quondam dominus Galardonis , antecessor uxorum nostrarum , eidem Capitulo remiserat penitus et quitaverat in perpetuum totum jus illius viarie , sub firma quindecim librarum carnotensium , sibi et heredibus suis post eum , annuatim , certis ac statutis terminis , solvendarum : cujus firme medietas cum ad nos duos per uxores nostras ab eodem Hugone derivata esset , sicut Capitulum asserebat , nichil amplius poteramus nobis , in terra Capituli , pro eadem viaria vendicare , tandem , mediante domino Philippo rege , in hanc formam pacis convenimus quod quitationem perpetuam dicte viarie , quam sibi factam a jam dicto Hugone , antecessore uxorum nostrarum , memoratum Capitulum asserebat , nos et uxores nostre ratam habuimus , et concessimus absolute , ex parte nostra , quicquid predictus Hugo de predicta quitatione fecerit aut non fecerit eidem Capitulo Carnotensi , nos ipsi et uxores nostre concessimus et quitavimus viariam illam , in perpetuum ipsi Capitulo remansuram , in tota ipsius Capituli terra nichil prorsus viarie retinentes . Ego etiam Bucardus et Matildis , uxor mea , procuravimus quod Theobaldus , Petrus , Maheus et Buchardus , filii nostri , predicte concessioni nostre et quitationi suum expresse prebuerunt assensum et viariam illam totam similiter quitaverunt Capitulo Carnotensi . Et ut hec etiam quitatio nostra firmior haberetur , super ea fideliter observanda plegium assignavimus ipsi Capitulo dominum Philippum , regem , et heredes suos . Domino etiam regi Philippo et heredibus suis in contraplegium concessimus et obligavimus quicquid de feodo suo tunc temporis tenebamus . Qui ad peticionem nostram ipsi Capitulo premissam quitationem nostram se garandaturum promisit et manucepit , heredes suos statuens obligatos haberi dicto Capitulo super eadem garendia prestanda . Actum Meleduni , in palatio domini regis Philippi , coram ipso , anno Domini millesimo ducentesimo duodecimo , mense julio . »
« Universitas Capituli Carnotensis , omnibus presentes litteras inspecturis , in Domino salutem . Noverint universi quod nos Radulfo Tesson , Herveo Tesson , Hugoni cognomine Quatremins , Guilloto Quatremins , Godescalo , Hugoni Morel , Hamerico de Fraxineto , Ricardo Normanno , Benedicto Quatremins , quandam terram apud Burgum-Novum constitutam concessimus ad duodecim hostisias , quarum unaqueque censum quinque solidorum , in festo sancti Remigii , nobis annuatim in perpetuum solvet , aut illi vel illis qui ex concessione nostra preerunt loco . Illi duodecim homines aut heredes eorum , seu illi quibus hostisias venderent supradictas , ad censum nominatum easdem tenebunt , ab omni prorsus exactione , quantum ad nos pertinet , liberas et immunes , nisi quod inde nobis aut aliis loco nostri vendas et gantos redderent si hostisie venderentur ; et si forte forifacerent , se , prout deberent , justiciarent per nos , vel per illum , vel per illos qui in loco illo gererent vices nostras . Quod ut ratum perduret et stabile , presentibus litteris annotari fecimus et sigilli nostri caractere communiri . Actum , vacante decanatu , anno Domini MºCCºXIIº , mense augusto . »
« Henricus , Carnotensis archidiaconus , omnibus Christi fidelibus presentes litteras inspecturis , in Domino salutem . Noverint universi , presentes pariter et futuri , quod jurisdictionem ecclesiasticam , quam tam in villa de Gardeis quam in burgo monachorum Tyronensium habemus , ad nos temporaliter , quamdiu in partibus illis prebendam nostram habebimus , non de jure archidiaconatus Carnotensis sed de jure Capituli Carnotensis pertinere . Quod ut memoriter habeatur , memorato Capitulo Carnotensi presentes dedimus litteras sigilli nostri munimine confirmatas . Datum anno gracie MºCCºXIIº , mense augusto . »
« Ego Willelmus Aguillon , miles , notum facio universis , presentibus pariter et futuris , ad quos presens scriptum pervenerit quod ego , vite preterite et injuriarum quas intuli Carnotensi ecclesie recordatus , necnon excommunicationum quas propter hec multociens incurri , absque ulla quam inde solverim satisfactione emende , ductus penitencia et compunctus , in horum recompensationem et in remissionem peccatorum meorum et antecessorum meorum , dicte ecclesie in perpetuam contuli elemosinam et donavi totam viariam quam habebam tam in parrochia Barjoville , quam in parrochia de Morenceis , concedente hoc uxore mea Margarita , fide interposita , et concedentibus hoc filiabus meis Helisende et Isabel , retentis et salvis michi aliis redditibus meis quos ad modum antecessorum meorum ibidem debeo possidere . Et donum istud obtuli super majus altare ejusdem ecclesie per litteras presentes super illud impositas et oblatas . Quod ut ratum habeatur atque permaneat inconcussum , presentem cartulam inde conscriptam sigilli mei feci munimine roborari . Actum anno gratie millesimo ducentesimo duodecimo , quinto decimo kalendas aprilis . »
« Petrus , Dei gracia , Senonensis archiepiscopus , viris venerabilibus et peritis et amicis in Christo karissimis Bartholomeo , decano , et Capitulo Carnotensi , salutem et spiritum consilii et fortitudinis assuete . Cum venerabilis frater noster Carnotensis episcopus speciali vos semper amore dilexerit , presertim quos omnes et singulos fere promovit , et promotos semper fovit et protexit tanquam opus suarum manuum , providere vobis debetis , tanquam devoti filii , ne forte , quod absit , de ingratitudine redargui merito debeatis , indebite contra ipsum in aliquo veniendo . Miramur etenim quod , sicut nuper audivimus , cum vacantem prebendam Carnotensis ecclesie nuper conferre vellet persone congrue , vos contra ipsum respondistis prebendam illam ad vestram donationem devolutam esse , quare ipsam non dederat tempore congruenti . Ad quod , cum jus vestrum fateretur , idem episcopus , utpote qui in justicia pariter et amore vobiscum consonare consuevit , diligenter vos peciit et rogavit quod jus vestrum atque vices eidem unanimiter velletis concedere , ne cederet ei ad pudorem si careret facultate quod promiserat exequendi . Quod cum ad ipsius patris et domini sui petitionem et rogatum , quidam vestrorum , fere omnes sicut audivimus , liberaliter vellent annuere quorum benignitatem et amorem commendamus super hoc cum multiplici gratiarum actione , quidam vestrorum , pauci tamen didicimus , pietatis immemores et ingrati , penitus abnuerunt . Quamobrem , universis vobis et singulis bona fide consulimus , vos rogantes attentius et pro munere requirentes quatinus , dicti patris et domini vestri liberalitatis non immemores quam vobis semper exhibuit , non desinit exhibere , prebendam illam , de qua vos rogavit atque rogat , amore ipsius atque nostri , liberaliter concedatis persone ydonee quam vobis presentabit , scientes pro certo quod si ad nos prebende illius devoluta esset donatio , voluntatem dicti episcopi de ipsa libentius faceremus . »
« In nomine sancte et individue Trinitatis , Patris et Filii et Spiritus Sancti . Ego Ivo , licet indignus aecclesie Carnotensis episcopus , notum volo fieri omnibus , tam presentibus quam futuris , quod domnus Hugo , venerabilis abbas Cluniacensis monasterii , cum grege sibi commisso , et maxime fratres de Karitate parvitatem nostram humiliter adierunt , petentes ut eis concederem fieri et consecrari monasterium extra urbem Carnotanam , in loco quem Guillelmus ad edificandum monasterium elegerat . Quorum peticio quia digna impetratione et multis profutura visa est , assensu confratrum nostrorum canonicorum Beate Marie , in supradicto loco monasterium fieri et consecrari concessimus , ea conditionis lege ut omnem obedientiam et subjectionem michi et ecclesie michi commisse , et successoribus meis quam monachi circumquaque positi exibent , exibeant , et jura aecclesie nostre et aecclesiarum ei commissarum , absque meo consensu et capituli Beate Marie et successorum nostrorum , invadere non presumant .
« Raginaldus , Dei gracia , Carnotensis episcopus , omnibus presentes litteras inspecturis , salutem in salutis auctore . Ad universorum noticiam volumus pervenire quod nos furnum sacristarum Beate-Marie , cum pertinentiis , et habitatores ab ipsis sacristis ibidem receptos et recipiendos in posterum , ab omni consuetudine et exactione reputantes liberos et immunes , juxta largitionem bone memorie Adele , quondam comitisse Blesensis , que quicquid juris in eisdem habebat , pro servitio luminaris duorum cereorum , singulis sabbatis et diebus dominicis ante sacrum scrinium beate Virginis ardentium , dinoscitur ab antiquo contulisse sacristis memoratis , controversiam motam de teloneo panis , et si quid aliud juris in predictis habuimus aut habemus , salva tamen justicia christianitatis ad episcopalem dignitatem pertinentis , omnino remittimus et quitamus , ad preces Capituli Carnotensis et ipsorum sacristarum . Nolumus enim eos qui tanta libertate donati sunt ab antiquo super inductis consuetudinibus aliquando nostris temporibus molestari . Datum Carnoti , anno gracie MºCCº tercio decimo , mense maio . »
« Ego Johannes , comes Vindocinensis , universis tam presentibus quam futuris notum facio quod , cum inter predecessores meos comites Vindocinenses , ex una parte , et Capitulum Carnotense et specialiter prepositos de Masengeio , ex alia , super majore justicia de Masengeio , videlicet : homicidio , furto , duello et raptu , diu habita fuisset contentio , ego tandem , mihi jure Capituli declarato , pro anime mee et antecessorum meorum remedio , si quid juris habebam in rebus predictis , aut aliis apud Masengeium , aut in territorio ei adjacente , de assensu Marie , uxoris mee , sororis comitis Sancti-Pauli , illud penitus bona fide in perpetuum quitavi Capitulo Carnotensi , et titulo elemosine illud super altare beate Marie optuli in ecclesia Carnotensi , ibidem astante et assensum prebente domino et patre meo Raginaldo , episcopo Carnotensi , et multis aliis ejusdem ecclesie canonicis et personis ; ita etiam quod eundem episcopum , cujus hominem me esse confiteor feodalem , plegium constitui erga Capitulum supradictum de illo facto meo inviolabiliter observando . Pro hujus siquidem quitationis remedio , dicti canonici Carnotenses anniversarium meum et patris mei in ecclesia Carnotensi annuatim tenentur celebrare . Ego autem in Masengeio et toto territorio appendente aut in hominibus , tantummodo hec retinui , scilicet : quod homines de Masengeio , pro necessitate mea , castro meo Vindocino reddent custodiam , et si tandem in expeditionem fecerim iter per villam de Masengeio personaliter , propriam personam meam sequentur , ita etiam quod eodem die quo moti fuerint poterunt ad propria remeare , et cos tumam communem eorumdem hominum de Masengeio reddent quam antea semper pacifice reddere consueverunt . Hujus rei testes sunt : Philippus , celarius Sancti-Mauricii Turonensis ; Odo , canonicus ejusdem ecclesie ; Willelmus , capellanus episcopi Carnotensis et canonicus Carnotensis ; Willelmus de Capella , canonicus Carnotensis ; magister Stephanus , presbyter de Vi ; magister Johannes Cerarii ; Petrus de Saluce ; Nicholaus Cardinalis ; Radulfus , magister Leprosorum Vindocinesium ; Gaufridus Rousel ; Willelmus de Corseraut ; Gaufridus de Cremise , milites ; et magister Robinus viarius . Ut hoc autem factum meum perpetuam firmitatem obtineat , presentem paginam sigilli mei robore roboravi . Actum publice apud Vindocinum , anno dominice incarnationis MºCCº tercio decimo , mense septembri . »
« Licet moderne pateat , future tamen etati scripti demonstratione notificetur quod Germundus de Herluat , concessione filiorum suorum , scilicet Droconis et Adam , et uxoris sue Isabel , dedit Carnotensi ecclesie Beate-Marie et Amaurico , ejusdem ecclesie precentori , et ejus successori , novem agripennos terre apud Tornesvillam , omnis juris immunes , octo hospitationibus , nonum vero majori quem tenet ab omni consuetudine quietum . Si predictus tamen Germondus vel ejus heres captus fuerit et se redimat , vel filiam suam maritet , vel filium suum militem faciat , unusquisque hospitum predicte ville XII nummos ei dabit . Concessit etiam Germondus et ejus heres hospitibus quotquot essent agripennos in alia sua terra , de quibus reddent sua jura , duos videlicet sextarios avene et duas gallinas , et pro panibus tres denarios , quorum dimidia pars est predicti Germondi vel heredis ejus , altera autem pars Amaurici vel ejus successoris . Terram restantem de agripennis que est sub via que vadit ad Feulcheriolas usque ad aliam viam que vadit ad Roberti-Curiam hospitibus dedit colendam , de qua tamen reddent agripartem et decimam , hac sola conditione quod , terra ista inculta relicta , aliam non colerent . Si autem aliqua causa inter hospites et Germundum vel ejus heredem emergat de redditu terre , vel de alia re , ante majorem ville tractetur , cultu terre non cessante . Si ante majorem terminari non poterit , ante Amauricum vel ejus successorem procedat . Si autem inde lex exeat , XII nummi pro lege , majori autem sex , excepto de sanguine et de furto . Aliam vero terram que est desuper viam que vadit ad Feulcheriolas proprio aratro colendam retinuit , pactione tali quod si eam non coleret , hospitibus colenda remaneret cum predicte terre consuetudine . Si quis autem hospitacionem ville noluerit habere , tamen , pro defensione predicte ecclesie , dimidium agripennum habeat et dimidios redditus reddat . Ex utraque parte , testes affuerunt : Symon de Mairoliis , Rogerius major , Radulfus , Galterius Parvus , Durandus . »
« Raginaldus , Dei gracia , Carnotensis episcopus , omnibus ad quos littere iste pervenerint , salutem in Domino . Noverint universi Capitulum Carnotense karissimo amico nostro Bartholomeo de Roia , Francie camerario , pro beneficiis ab ipso ecclesie Carnotensi collatis , unam sollempnem missam de Sancto-Spiritu , quamdiu vixerit , concessisse , celebrandam pro dicto Bartholomeo ad majus altare . Tandem vero , ipso Bartholomeo sublato de medio , ipsius anniversarium sollempne annuatim celebrabunt , similiter ad altare majus , in perpetuum . Nos autem , pensata affectione quam habemus erga ipsum Bartholomeum , luminare sollempne eidem habendum in perpetuum concedimus annuatim . Actum anno Domini MºCCº tercio decimo , mense januario . »
« Universis presentes litteras inspecturis , Odo , Beate-Marie-Magdalene dictus abbas , et Guillelmus , domus elemosinarie minister Castridunensis , et Stephanus , Dunensis decanus , salutem : Universitati vestre volumus declarare quod Nicholaus , miles , de Burgo-Guarini , et Nivelo , filius ejus , Joia , Matildis et Maria , sorores ejus , Efforcei , maritus Matildis , et filii ejus Hugo et Gaufridus , et Nivelo , maritus Marie , protestati sunt coram nobis , Castriduni , in capitulo Beate-Marie-Magdalene , presentibus videlicet Phylippo , Dunensi archydiacono , Theobaldo et Henrico Capicerii , canonicis Carnotensibus , qui loco Capituli venerant , se convenisse Capitulum Carnotensis ecclesie super quibusdam teneturis sitis apud Berjovillam , a defuncto Symone , fratre suo , quondam Carnotensi canonico , diu possessis nomine Capituli , quas dicebant ad se jure hereditario possidere . Sed cum postea inquisissent utrum de jure predictas teneturas possent reclamare , post inquisitionem diligenter factam , confessi sunt coram nobis quod nullum jus in predictis teneturis habebant , nec ad se nec ad aliquem de genere suo jure hereditario pertinebant , sed ab impetitione quam fecerant , Capitulum ecclesie Carnotensis penitus absolvebant ; rogantes tam nos quam universos astantes quod si ipsi vel aliqui ex parte ipsorum contra concessionem suam predictam insurgerent , nos et circumastantes super predictis veritati testimonium perhiberemus . Huic facto affuere isti : Fulcherius , prior ; Raginaldus , Bartholomeus , Willelmus , capellani ; Martinus , cellerarius ; Girardus , bursarius ; Willelmus Tuebouf ; Arnulphus ; Petrus , cerarius , et Gervasius , Beate-Marie-Magdalene canonici ; magister Johannes de Bena . Actum Castriduni , in capitulo Beate-Marie-Magdalene , anno gratie millesimo ducentesimo quinto decimo , vicesimo nono die mensis junii . »
« Petrus , Parisiensis , Manasses , Aurelianensis , Garinus , Silvanectensis , Dei gratia , episcopi , omnibus ad quos littere iste pervenerint , salutem in Domino . Notum vobis facimus quod , cum controversia verteretur inter Capitulum Carnotense , ex una parte , et nobilem virum Theobaldum , Blesensem et Claremontensem comitem , ex altera , super eo quod prepositus ejusdem comitis de Carnoto Laurentium , servientem Hugonis , canonici Carnotensis , ceperat , et captum detinebat , et , requisitus , ipsum nec reddere nec exhibere nec recredere voluit ; item , super eo quod quosdam homines ejusdem ecclesie et equos ceperat , occasione cujusdam viarie , et captos detinebat , requisitus , nec reddere nec recredere voluit ; tandem , super taxatione emende et dampnorum , et pro homine distracto et suspenso , in nos fuit a partibus compromissum , sub pena trecentarum marcharum , solvenda ab illa parte que stare nollet dicto nostro vel duorum ex nobis . Cum igitur , mandato predicti Comitis , prefatus prepositus de Carnoto super premissis in capitulo Carnotensi , pro ipso comite , fecerit eidem Capitulo emendam manualem , salvo jure hereditatis comitis , et ecclesie Carnotensis , nos in dicto nostro ita procedimus , volumus et dicimus quod , pro homine distracto et suspenso , qui , requisitus , nec redditus nec recreditus nec exhibitus fuit , . . . . prepositus , Hugo Saugiers tunc marescallus , . . . . castellanus Carnotensis , servum aliquem comitis Blesensis personaliter ferent , in lecto , vivum , a loco furcarum usque ad majorem ecclesiam Carnotensem , in instanti festo beate Marie Magdalene , hora tercia , et dictus servus remaneat in perpetuum et sit ecclesie Carnotensis . Dicimus etiam quod comes faciat dari a preposito Carnotensi , pro dampno equorum captorum et detentorum , hominibus dampnificatis , viginti libras carnotensis monete et decem libras ejusdem monete sorori Laurentii defuncti suspensi . Canonico vero cujus serviens erat predictus Laurentius faciet prefatus prepositus emendam manualem tantum . Hiis autem peractis , dicti comes et clerici et homines sui in pace remanebunt et de premissis nichil aliud facere vel solvere tenebuntur . In cujus rei memoriam , presentes litteras sigillis nostris fecimus sigillari . Actum Meleduni , anno Domini MºCCº XV , mense julio . »
« Raginaldus , Dei gracia , Carnotensis episcopus , omnibus presentes litteras inspecturis , salutem in omnium Salvatore . Notum facimus universis quod , cum prebendam Carnotensem in manu nostra vacantem teneremus et eandem Jacobo , nepoti nostro , conferre volentes , locum consuetum capituli Carnotensis , in quo prebende conferri solent , intrare commode non possemus , rogavimus dilectos nostros Bartholomeum , decanum , et Capitulum Carnotense ut hanc nobis graciam facerent quod , ad donationem illius predicte prebende nepoti nostro faciendam , in alio loco quam in consueto convenirent et capitulum suum tenerent . Ipsi vero ad preces nostras liberaliter annuerunt . Nos autem eisdem concessimus et presentibus litteris testificamur quod , propter hanc gratiam nobis exhibitam , nullum prejudicium Capitulo vel alicui de Capitulo in posterum generetur . Ad cujus rei confirmationem , has litteras sigilli nostri impressione roborari et eisdem tradi fecimus . Actum anno Domini MºCCº quinto decimo , nonas augusti . »
« . Preterea sciendum est quod omnes exactiones quas mei servientes , me ignorante , faciebant hominibus Beate-Marie , in redditione avenarum suarum , videlicet in retentione avene que terre cadebat , et in ea que in sacis hominum remanebat post solutionem unius sextarii de unoquoque bove , bona fide pretermisi , et . . . . . districte prohibui ne servientes mei amplius hoc facerent . Immo , eisdem districtius precepi ut , de cetero , dictis hominibus legittime et cum recta mensura mensurarent , et , si quid terre cadere , vel in sacis remanere contingeret , liberaliter sinerent reportare . . . . . assensu et voluntate Eglentine , uxoris mee , Johannis filii mei et Agnetis filie mee . Nobilem autem virum dominum meum et avunculum karissimum Johannem , Comitem Vindocini , exoravi ut , ad majorem rei confirmationem , omnia , sicut sunt suprascripta , confirmaret . . . Actum publice anno gracie MºCCº sexto decimo , mense aprili . »
« Symon Montis-Fortis , Dei providentia , dux Narbone , comes Tholosensis et Leycestrensis , Biterrensis , Carcasonensis vicecomes , universis presentes litteras inspecturis , salutem in Domino . Universitati vestre notum facimus quod , cum orta esset contentio inter nos et ecclesiam Carnotensem , super consuetudine telonei seu pedagii quam , in terra nostra , de hominibus et hospitibus Capituli Carnotensis habere volebamus , de nutrituris suis et de rebus aliis quas propter usus suos emebant , vel vendebant , nos , pro anima nostra et animabus antecessorum nostrorum , predicte ecclesie Carnotensi dictam contentionem liberaliter dimisimus , et , si quid juris in ea consuetudine habebamus , omnino in perpetuum quitavimus , ut videlicet , sine reclamatione nostra et successorum nostrorum , homines et hospites Carnotensis ecclesie a predicte prestatione consuetudinis sint immunes . Quod ut ratum sit , presentem cartam sigilli nostri munimine duximus confirmandam . Actum apud Pontem-super-Yonam , anno Domini Mº CCº XVIº , sexto nonas maii . »
« Universis Christi fidelibus ad quos littere iste pervenerint , Guido , Sancti-Petri-de-Valle , Garnerius , Beate-Marie de Josaphat , abbates Carnotenses , salutem in Domino . Noverit universitas vestra quod , cum verteretur contentio inter viros venerabiles Thomam de Sancto-Dionisio , archidiaconum Pissiacensem , et Guismundum , canonicum Carnotensem , ex una parte , et Jacobum , presbiterum de Maceriis , ex altera , super decima novalium de eadem parrochia , tandem , mediantibus bonis viris , intervenit talis pax et compositio : quod dictus presbyter in grangia canonicorum loci illius prebendariorum , ultra duos modios , ad mensuram Drocensem , quos ibi percipit ab antiquo , inter annonam , ordeum et avenam , percipiet amodo annuatim dimidium modium , medietatem annonam , et medietatem avenam , ad mensuram supradictam . Ipse autem omne jus , si quod habebat aut habere poterat in futurum in decimis novalium quorumcumque de parrochia illa , cujuscumque sint , temporis seu presentis , seu preteriti , seu futuri , cujuscumque sint , manerii , seu vinearum , seu agrorum arabilium , seu cultuum aliorum , omnino et in perpetuum cessit et quitavit dictis canonicis atque ecclesie Carnotensi . Ita etiam quod ipse , si opus fuerit , ad requisitionem predictorum canonicorum , vel eorum qui pro tempore erunt , et secundum consilium et instructionem eorum , quod juste poterit et honeste auxilium , absque sumptibus suis , eis impendet ad predicta novalia vendicanda . In cujus rei memoriam et testimonium , nos , ad peticionem partium , presentes litteras sigillorum nostrorum fecimus impressionibus communiri . Actum in presentia nostra , anno Domini MºCCºXVIIº , mense julio . »
« Bartholomeus , et universitas Capituli Carnotensis , salutem in Domino . Noverit universitas vestra quod nos viro venerabili Johanni , cantori Aurelianensi , precariam de Bertonvillare a nobis tenenti , concessimus , quoad vixerit , approbantibus et assensum prebentibus venerabilibus patribus et concanonicis nostris Gosleno cantore , Bartholomeo subdecano , et Willelmo de Capella , illius loci tunc prebendariis , omnem campipartem quam debebat nobis ex terra predicte precarie , pro annua modiatione sex modiorum , medietate de communi annona et medietate de avena , ad mensuram carnotensem , infra festum Omnium-Sanctorum annuatim solvendorum ; ita quod predictus cantor Aurelianensis adducet , Carnotum , in domo prebendariorum qui pro tempore fuerint , quatuor modios , hospites Beate-Marie de illo territorio residuum . Si autem hospites illi contra predictum cantorem Aurelianensem evincere poterunt quod totam campipartem debeat idem cantor Aurelianensis adducere Carnotum , ipse cantor Aurelianensis totos sex modios adducet Carnotum . Qui , si ad terminum eos non solveret , postea redderet cum emenda , et super hoc haberent prebendarii dicti loci regressum ad terram ipsam et ad ea que invenirent in terra , donec esset eisdem satisfactum . In cujus rei robur et testimonium , presentes litteras sigilli nostri fecimus muniri . Actum anno Domini MºCCº septimo decimo , mense julio . »
« Guillelmus , Dei gracia , Catalaunensis episcopus et comes Perticensis , universis Christi fidelibus ad quos presentes littere pervenerint , in Domino salutem . Noverit universitas vestra quod nos , pro salute anime nostre et animarum patris et matris et aliorum antecessorum nostrorum , dedimus et concessimus unum cereum super altare beatissime virginis Marie Carnotensis , ante capsam in qua reposita est gloriosissime Virginis camisia , semper arsurum ; et ad hoc assignavimus redditum decem librarum monete carnotensis , a matriculariis ecclesie Carnotensis annuatim percipiendarum , videlicet centum solidos in prepositura de Molandon et centum solidos in prepositura de Longovillari , quorum medietas in Natali Domini singulis annis persolvetur . Si vero prepositi vel aliquis eorum cessaverit a solutione prefati redditus in prelibatis terminis , is qui in mora fuerit ad solutionem quinque solidorum unaquaque septimana tenebitur pro emenda . Volumus etiam quod ille qui negligens fuerit in solvendo redditum memoratum excommunicetur usquedum predictis matriculariis super hoc fuerit satisfactum , non absolvendus nisi ad petitionem nostram , et propter hoc ad penam quinque solidorum predictorum nichilominus teneatur . Quod ut ratum permaneat et stabile , presentem paginam sigilli nostri impressione fecimus roborari . Actum anno gracie MºCCº nono decimo , mense maio . »